శ్రీరామనవమి
శ్రీరాముడు వసంత ఋతువులో చైత్ర శుద్ధ నవమి, గురువారము నాడు పునర్వసు నక్షత్రపు కర్కాటక లగ్నంలో సరిగ్గా అభిజిత్ ముహూర్తంలో అంటే మధ్యాహ్మం 12 గంటల వేళలో త్రేతాయుగంలో జన్మించాడు. ఆ మహనీయుని జన్మ దినమును ప్రజలు పండుగగా జరుపుకుంటారు. పదునాలుగు సంవత్సరములు అరణ్యవాసము, రావణ సంహారము తరువాత శ్రీరాముడు సీతాసమేతంగా అయోధ్యలో పట్టాభిషిక్తుడైనాడు. ఈ శుభ సంఘటన కూడా చైత్ర శుద్ధ నవమి నాడే జరిగినదని ప్రజల విశ్వాసము. శ్రీ సీతారాముల కళ్యాణం కూడా ఈరోజునే జరిగింది. ఈ చైత్ర శుద్ధ నవమి నాడు తెలంగాణాలో గల భద్రాచలమందు సీతారామ కళ్యాణ ఉత్సవాన్ని వైభవోపేతంగా జరుపుతారు.
జగదభి రాముడు శ్రీరాముడే, రఘుకుల సోముడు ఆ రాముడే
శ్రీరాముని సకల గుణగణాలను వాల్మీకి, లవుడు, కుశుడు, సీతాదేవితో పాటు ఆశ్రమంలోను మునులందరు కొనియాడినట్లు సీనియర్ సముద్రాల ఈ పాటను చిత్రించారు. శ్రీరాముని ధర్మావతారునిగా, వీరాధివీరునిగా, ప్రేమావతారునిగా పేర్కొన్నారు. "ఇరువది చేతుల దొర" అని రావణాసురుని అచ్చమైన తెలుగులో సంబోధించారు. పాటలో "ర" ప్రాస రామనామ రామణీయకతను ధ్వనిస్తుంది. కానడ రాగంలో దీనిని కమనీయంగా స్వరపరచారు.